የገቢዎችና ጉምሩክ ወንጀል ምርምራ ቡድን አስተባባሪ በወንጀል ተጠርጥረው ተከሰሱ
የኢትዮጵያ ገቢዎችና ጉምሩክ ባለሥልጣን የወንጀል ምርምራ ዳይሬክቶሬት፣ የወንጀል ምርመራ ቡድን አስተባባሪ፣ ጉቦ በመቀበል ወንጀል ተጠርጥረው ክስ ተመሠረተባቸው፡፡የፌዴራል የሥነ ምግባርና ፀረ ሙስና ኮሚሽን በፌዴራል ከፍተኛ ፍርድ ቤት አንደኛ ወንጀል ችሎት ክስ የመሠረተባቸው አስተባባሪው አቶ ገዛኸኝ ታደሰ ዲፎ ሲሆኑ፣ ከኤምኤአር ኮንስትራክሽን ኢኩፕመንት ጥገናና የማከራየት አገልግሎት ድርጅት ባለቤት ታኅሳስ 29 ቀን 2008 ዓ.ም. ሃና ማርያም አካባቢ 100 ሺሕ ብር ሲቀበሉ እጅ ከፍንጅ መያዛቸውን ክሱ ይገልጻል፡፡ተከሳሽ የድርጅቱን ባለቤት፣ ‹‹በድርጅቱ ስም ያላግባብ የተዘጋጀ ደረሰኝ ተገኝቶብሃል፤›› ካሏቸው በኋላ ጉዳዩን ለማስጨረስ 350 ሺሕ ብር እንዲከፍሏቸው፣ ይርጋለም እስጢፋኖስ በተባሉ ደላላ አማካይነት (ሁለተኛ ተከሳሽ ናቸው) መጠየቃቸውን የዓቃቤ ሕግ ክስ ይጠቁሟል፡፡የድርጅቱ ባለቤት 30 ሺሕ ብር ሲሰጧቸው ችግሩን ለመቅረፍ ወይም ለማስተካከል እንደማይበቃ መግለጻቸው የተጠቆመው ተከሳሹ፣ የድርጅቱ ባለቤት 150 ሺሕ ብር ለመክፈል መስማማታቸውን ክሱ ይገልጻል፡፡ የድርጅቱ ባለቤት ገንዘቡን ፎቶ ኮፒ በማድረግና ለፀጥታ ኃይሎች በመጠቆም፣ በተጠቀሰው ቦታ ገንዘቡን ሊቀበሉ የመጡትን አቶ ገዛኸኝ በቁጥጥር ሥር ማዋላቸውን የኮሚሽኑ ዓቃቤ ሕግ ክስ ያስረዳል፡፡አቶ ይርጋለም እስጢፋኖስ የተባሉትም ተከሳሽ ጉቦ በማቀባበል ወንጀል ተጠርጥረው ተከሰዋል፡፡ ፍርድ ቤቱ ክሱን ካነበበላቸው በኋላ ተጠርጣሪዎቹ በማረሚያ ቤት ሆነው ክሳቸውን እንዲከላከሉ ትዕዛዝ ሰጥቶ፣ መቃወሚያ ካላቸው ለመስማት ለየካቲት 16 ቀን 2008 ዓ.ም. ቀጠሮ ሰጥቷል፡፡